Niels Hausgaard som fortæller slår tonen an. Og TV2s nye hit-serie om kolonihaveforeningen Jørgen Berthelsens Minde, der ligger i udkanten af det østlige Aalborg, er på vej til at blive et fænomen i Dalgårds Tivoli-klassen. I hvert fald hylder magasinet Euroman nu serien stort på både deres hjemmeside og Facebook. Under overskriften 'Snyd ikke dig selv (...)' kalder de serien for en "knaldperle". Og de er ikke alene om begejstringen, fremgår det af kommentarsporet. Serien handler i sin enkelthed om hverdagen i en aalborgensisk kolonihave. Men under den idylliske kolonihaveoverflade, lurer konflikter og kløfter. Generationskløfter. Årets dokumentar For sammenstødene i den aalborgensiske kolonihave bunder i høj grad i forskellen på ung og gammel. - Det skal være et fællesskab, men på deres (de ældres, red.) præmisser, siger en af de unge beboere i serien, som Euroman blandt andet derfor kalder "et mikrokosmos på den danske generationskløft." Og den slags drama har altså vakt begejstring, også blandt Facebook-brugerne og læserne af Euromans anbefaling. "Jeg så de to første afsnit i går, og det er FANTASTISK," skriver Emilie i kommentarfeltet. Endnu mere opløftet er brugeren Louise, der sammenligner dramaet blandt de bare mere med noget på overfalden ganske andet TV-underholdning. Hun kalder det "Paradise hotel for gamle mennesker (uden sex)," efterfulgt af et væld af glade smiley'er, inden hun slutter med at skrive: "vildt sjovt, at se!" De to brugere er derfor nok enige med Euroman, der slet og ret kalder serien for "en gedigen bejler til årets bedste dokumentar." Serien ligger på TV2 Play.

Opsummering:
’Balladen om kolonihaven’ er allerede et hit. Nu tager stort magasin del i hyldesten og kalder serien en gedigen bejler til årets bedste dokumentar.